Davíð Þór Jónsson hefur verið starfandi prestur í fimm ár og dálítill styr staðið um hann í því embætti . Sumum þykir til dæmis ekki við hæfi að prestur semji og syngi hápólitíska og róttæka texta eins og hann gerir með hljómsveitinni Austurvígstöðvunum . Öðrum þykir fortíð hans ekki presti sæmandi , en Davíð blæs á slíkt tal . „ Ég geri mér alveg grein fyrir því að það er fólk þarna úti sem er innilega ósammála mér og finnst ég hafa farið svo langt yfir öll velsæmismörk í gegnum tíðina að það getur ekki hugsað sér að koma í kirkju til mín eða fá hjá mér kirkjulega þjónustu . Það er bara allt lagi , það er á annað hundrað manna sem þetta fólk getur farið til í staðinn , ég skil ekki að það sé á nokkurn hátt að skerða aðgengi þess að kirkjulegri þjónustu að ég sé prestur . Það er líka margt fólk sem kemur til mín og segist aldrei hafa dottið í hug að það ætti eftir að leita til prests eftir sálgæslu eða huggun en fyrst að ég sé þarna þá hafi það valið þann kost . Mörgu fólki finnst það einmitt traustvekjandi að ég skuli eiga mér þá fortíð og sögu sem ég á . “ „ Ég geri mér alveg grein fyrir því að það er fólk þarna úti sem er innilega ósammála mér og finnst ég hafa farið svo langt yfir öll velsæmismörk í gegnum tíðina að það getur ekki hugsað sér að koma í kirkju til mín eða fá hjá mér kirkjulega þjónustu . “ Þú hefur oft sagt að trúin hafi hjálpað þér til að takast á við alkóhólismann , finnst þér þú þá ná betur til fólks sem á í slagsmálum við áfengi og fíkniefni vegna þinnar reynslu ? „ Tvímælalaust , “ segir Davíð Þór ákveðinn . „ Ég var búinn að vera mjög virkur í því að hjálpa fólki samkvæmt lífsstíl 12 sporanna löngu áður en ég vígðist . Ég er búinn að vera edrú núna í fjórtán og hálft ár þannig að ég var búinn að vera edrú í níu ár áður en ég vígðist og í þokkalega góðu andlegu jafnvægi í sex eða sjö ár af þeim tíma . Það setur enginn tappann í flöskuna og fer samstundis að hugsa skýrt og taka góðar ákvarðanir , það tekur tíma að jafna sig . “ Ertu enn þá að vinna daglega í þinni edrúmennsku ? „ Já , ég verð að gera það til þess að halda henni , “ segir Davíð Þór . „ Það koma dagar þar sem ég gleymi því en stór hluti af því að halda edrúmennskunni er að lifa virku trúar - og bænalífi og það geri ég . Ég er svo heppinn að ég er í starfi sem býður dálítið upp á það . “ Er æðri máttur sem sagt ríkjandi afl í lífi þínu , ekki bara í vinnunni ? „ Sko , eins og einhver sagði þá er það ekki vinna að vera prestur , það er köllun . Þótt mér finnist dálítið hrokafullt að segja þetta , auðvitað er þetta vinna , ég ætla ekki að draga fjöður yfir það . En um leið þá er þetta starf sem þú getur ekki sinnt án trúarvissu . Ég held að hver maður sem reyndi að sinna þessu starfi öðruvísi yrði fljótt snarbilaður . Það yrði sjálfstortímandi að vera að sinna starfi prests öðruvísi en að það sé stór hluti af sjálfsmynd þinni og sjálfsskilningi að vera í andlegu vitundarsambandi við mátt þér æðri . “